CELEX: 32013R0387
Language: hu
Date: 2013-04-23 00:00:00
Title: A Bizottság 387/2013/EU végrehajtási rendelete ( 2013. április 23. ) egyes áruk Kombinált Nómenklatúra szerinti besorolásáról

27.4.2013   
            
            
               HU
            
            
               Az Európai Unió Hivatalos Lapja
            
            
               L 117/14
            
         A BIZOTTSÁG 387/2013/EU VÉGREHAJTÁSI RENDELETE
   (2013. április 23.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:
   
               (1)
            
            
               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2. oszlopában megjelölt KN-kód alá kell besorolni.
            
         
               (4)
            
            
               Indokolt úgy rendelkezni, hogy a tagállamok vámhatóságai által kibocsátott, e rendelet rendelkezéseitől eltérő tartalmú, az áruk Kombinált Nómenklatúra szerinti besorolására vonatkozó kötelező érvényű tarifális felvilágosítást a jogosult – a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (2) 12. cikke (6) bekezdésének alkalmazásában – három hónapig továbbra is felhasználhatja.
            
         
               (5)
            
            
               Az e rendeletben előírt intézkedések összhangban vannak a Vámkódexbizottság véleményével,
            
         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN-kód alá kell besorolni.
   2. cikk
   A tagállamok vámhatóságai által kibocsátott, e rendelet rendelkezéseitől eltérő tartalmú kötelező érvényű tarifális felvilágosítás – a 2913/92/EGK rendelet 12. cikke (6) bekezdésének alkalmazásában – három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. április 23-án.
      
         
            a Bizottság részéről, az elnök nevében,
         Algirdas ŠEMETA
         
            a Bizottság tagja
         
      
   
   
      (1)  HL L 256., 1987.9.7., 1. o.
   
      (2)  HL L 302., 1992.10.19., 1. o.
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  Kiskereskedelmi forgalom számára zselatinkapszula formájában kiszerelt termék. Minden kapszula a következő összetevőket tartalmazza:
                  
                              —
                           
                           
                              macskakarom porított kérge (Uncaria tomentosa)
                              
                           
                           
                              500 mg
                           
                        
                              —
                           
                           
                              aszkorbil-palmitát
                           
                           
                              57 mg
                           
                        
                              —
                           
                           
                              mikrokristályos cellulóz
                           
                           
                              79 mg
                           
                        
                              —
                           
                           
                              rizsliszt
                           
                           
                              17 mg
                           
                        
                              —
                           
                           
                              szilika
                           
                           
                              32 mg
                           
                        A termék körülbelül 17 tömegszázalék keményítőt/glükózt tartalmaz.
                  A címke alapján a termék emberi fogyasztásra szánt táplálékkiegészítő.
               
               
                  2106 90 98
               
               
                  A besorolást a Kombinált Nómenklatúra értelmezésére szolgáló 1. és 6. általános szabály, a 30. árucsoporthoz tartozó megjegyzések 1. a) pontja, a 30. árucsoporthoz tartozó kiegészítő megjegyzések 1. pontja, valamint a 2106, a 2106 90 és a 2106 90 98 KN-kód szövege határozza meg.
                  Mivel a címkén, a csomagoláson vagy a mellékelt használati utasításban nem került feltüntetésre a termékben lévő aktív hatóanyag vagy hatóanyagok koncentrációja, a 30. árucsoporthoz tartozó kiegészítő megjegyzések 1. pontjában foglalt követelmények nem teljesülnek. Ezért a 3004 vtsz. alá, gyógyszerként történő besorolás kizárt.
                  A termék kapszula formájában kiszerelt élelmiszer-készítmény. A kapszulahéj és annak tartalma együttesen az a tényező, amely meghatározza a termék rendeltetését és jellemzőit (lásd az Európai Unió Bíróságának a C-410/08–C-412/08 sz. Swiss Caps egyesített ügyekben hozott ítéletét, EBHT 2009., I-11991. o., 29. és 32. pont).
                  A terméket ezért, mint máshol nem említett élelmiszer-készítményt, a 2106 90 98 KN-kód alá kell besorolni (lásd még a 2106 vtsz.-hoz tartozó HR-magyarázat 16. pontját).